**Конспект урока-проекта «Сахалыы мээрэйдэр»**

*Уруок сыала:* былыр өбүгэлэрбит мээрэйдиир, ыйааһынныыр прибордар суохтарына хайдах дьаһанан олорбуттарын үөрэтии. Сахалыы кээмэйдэри үөрэтии.

*Сайыннарар сыала:* умнуллан эрэр саха тылларын олоххо туттарга, ыраастык сахалыы саңарарга үөрэтии

*Уруок методиката:* Бырайыактыыр уруок

*Уруок тэрээһин чааһа:* Оҕолоор, бүгүн биһиэхэ аһаҕас уруок. Темата: «Сахалыы кээмэйдэр». Уруок сыала соруга этиллэр. Бырайыак сорудахтара нэдиэлэ анараа өттүгэр бэриллибиттэрэ.

 Биһиги мындыр өбүгэлэрбит ууннахха уһуна биллибэт, кыңаатахха кытыыта көстүбэт хоту дойдуга сүөһү-сылгы иитиитинэн дьарыктанан олорбуттара. Айылҕалыын дьүөрэлэһии уустук суолун тобулалларыгар ааҕыы, суоттааһын, анал кэмнээһин, кээмэйдээһин сүңкэн суолталаахтара.

 Дьэ, хайдах дьаһанан олорбуттар эбитий биһиги мындыр өбүгэлэрбит.

 Кылаас оҕолоро бөлөхтөргө арахсан нэдиэлэ устата араас литератураны хасыһан, көрдөөн 5 бырайыагы бэлэмнээтилэр. Бүгүңңү уруокка кинилэр бырайыактарын көмүскүөхтэрэ. Кинилэр үлэлэрин саха тылын учууталлара сыаналыахтара.

 1 бөлөх: Уста кээмэйдэрэ.

1 оҕо: Биһиги уста кээмэйдэрин А.И. Петрова «Математика 5-6» диэн кинигэтиттэн уонна өссө төрөппүттэрбититтэн биллибит, үөрэттибит.

 ***Көс*** – былыр сахаларга саамай уһун уста кээмэйэ. Э.К. Пекарскай саха көһүн сарсыардаттан хойукка диэри биир күннүктээх айан диэн быһаарар, «күннүк» диэн тылы кытта тэңник тутар. Айан араастаах буолуон сөп: сатыы киһи айана туспа, ат айана эмиэ туспа. Ол быһыытынан Пекарскай көһү үс суолга араарар: сатыы көс – 7-8- биэрэстэ, ат көһө – 10 биэрэстэ, сэлиик ат көһө – 13-14 биэрэстэ. Билигин көс 10 км тэңнэһэр.

***Ох тэбиитэ сир*** – ытан кэбиспит ох баран түһэр сирэ. Ол ортотунан 200-чэкэ хаамыы буолар. А.Е. Кулаковскай биэс ох тэбиитэ сири 1 биэрэстэ диэн ааҕар эбит.

***Былас*** – киһи икки илиитин туора ууннаҕына аңар илиитин уһугуттан нөңүө илиитин уһугар диэри. Быһа холуйан 164 – 168 см.

2 оҕо:

**Түөс аңара** (сорохтор былас аңара дииллэр) – туора ууммут илии уһугуттан түөс ортотугар диэри, 82-84 см (арсыын).

 **Атыл -** билиңңи метргэ тэңнэһэр. П.А. Ойуунускай суруйарынан, хаамыы 3 араастаах эбит: ыллар хаамыы, орто хаамыы, кыра хаамыы.

3 оҕо: Кылгас мээрэйдэргэ сахаларга тарбаҕынан мээрэй тэнийбит эбит. Холобур бу тарбахпытыгар икки сүһүөхтээх: үөһээңңи, ортоку. Уста саамай кыра кээмэйэ **сүөм** буолар. Сүөм икки араастаах: уһуктаах сүөм, муңур сүөм.

 **Уһуктаах сүөм –** сөмүйэлээх эрбэҕи төһө кыалларынан атыччы туттубут кэннэ эрбэх төбөтүттэн сөмүйэ төбөтүгэр диэри, 16-17 см кэриңэ.

 **Муңур сүөм –** эрбэҕи көнөтүк, оттон сөмүйэни ортоку сүһүөҕүнэн токутан баран атыччы туттуллар, 13 см кэриңэ

 **Харыс –** сараччы туттубут илиигэ эрбэх төбөтүттэн орто тарбах төбөтүгэр диэри, 20 см кэриңэ.

 **Ыллар харыс –** аата суох тарбах уонна тойон эрбэҕи ууннарыыны этэллэр.

4 оҕо: Биһиги өбүгэлэрбит сылгы эмиһин, төһө хаһалааҕын маннык кэмнииллэр: 1 быһах ончоҕо – быһах кэтитэ, 1см, 1 илии – 1 тарбах кэтитэ, 1,7 см, 2 илии – 2 тарбах кэтитэ, 3,4 см, 3 илии – 3 тарбах кэтитэ, 5 см, тутум - 4 илии, суор холото – 1 тутум + эрбэх устата.

Учуутал: Үчүгэй булугас өйдөөхтөр эбит буолбат дуо, биһиги өбүгэлэрбит?

 Тутумунан сайын от үрдээбитин быһаараллар этэ, билигин кыһын, от үүнүө ыраах. Чэйиң, кыргыттарбыт суһуохтарын тутумнаан көрүөҕүн эрэ. Суһуохтарын 1 уол тутумнуур (кыргыттар сахалыы таңныбыттар).

 Чэйиң, аны 2-с бөлөхпүтүн бэрэбиэркэлиэҕиң. Кинилэр бырайыактара «Бириэмэ кээмэйдэрэ».

1 оҕо: Биһиги сахалыы бириэмэ кээмэйдэрин «Сааскы кэм» романтан уонна «Кэскил» хаһыаттан көрдөөн буллубут. Былыр үлэ күнэ омурҕаҥҥаарахсара: сарсыардааҥы омурҕан, күнүскү омурҕан түөртүүр омурҕан.

2 оҕо: күөс быстыҥа - 1ч, биир ууну утуйуу - 2-3ч, куоратчыт кэмэ – сарсыарда 4 ч, түүн үөһэ - 12ч, күнүс ортото – күнүс 1ч, сарсыардааҥы ыам - 6ч, күнүскү ыам - 11ч, түөртүүр ыам - 4ч, киэһээҥҥи ыам - 8ч.

3 оҕо: тыҥ хатыыта - халлаан быһах биитинии сырдыыр кэмэ, суһуктуйуу - халлаан сырдаан эрэрэ, күн ойуута -сарсыарда 9ч, күн киириитэ - күн киирэрэ, үйэ – 100 сыл, үйэ аҥара - 50 сыл, мүһэлгэ - 12 сыл, улахан мүһэлгэ - 60 сыл.

Учуутал: маладьыастар, наһаа элбэх бириэмэ кээмэйдэрин булбуттар. чэйиҥ, аны ыйааһын кээмэйдэрэ.

1 оҕо: биһиги өбүгэлэрбит бурдугу мээрэйдииллэригэр мээрэй иһиттэри тутталлар эбит. Ол иһиттэри туостан тигэллэр уонна таҥалайынан мээрэйдииллэр. 1 мээрэй, 2 мээрэй бурдук диэн аахсаллар.

2 оҕо: арыыны, эти буутунан мээрэйдииллэр этэ, 1 буут – 16 кг, өссө эти кырбаһынан мээрэйдииллэр, убаҕас аһы суотайынан.

Учуутал: Чэйиҥ, сэргэхсийэ таарыйа таабырыннаһыаҕыҥ эрэ. Таабырынньыттар бырайыактарын сэргиэҕиҥ

1 оҕо: биһиги таабырыннарбытын Сардана Ойуунускайа «Саха таабырыннара» диэн кинигэтиттэн буллубут.

2 оҕо: Тоҕус саһаан үрдүүр, биир саһаан намтыыр баар үһү (Дьүкээбил) (Саһаан=1м50см)

3 оҕо: 220 хонукка биир киһи биир мээрэй арыыны кыайан сиэбэтэх. (Сэргэ төбөтүгэр түспүт хаар)

1 оҕо: Толооҥҥо тутум саҕа дохсун бөҕө баар үһү (Дулҕа)

2 оҕо: Кытай кыыһын кыптыыйын тыаһа 3 күннүк иһиллэр үһү (Аһыҥа)

3 оҕо: 70 быластаах дьуруу таас кутуруктаах, 40 быластаах тэлэҥэ туос кынаттаах баар үһү (Тэмэлдьигэн)

1 оҕо: Буут тууска буспуту өссө буһаран сииллэр үһү

2 оҕо: Үйэтигэр биир тиэрбэскэ хамнаска киирэн баран, кыайан ылбакка өлөн хаалар (Оҕус көлө)

Учуутал: Оҕолоор, бу таабырыннартан көстөр саха тылын баайа, барҕата. Биһиги бары уу сахалыы кыайан саҥарбаппыт ээ. Хайаан да тугу эрэ кыбытабыт. Оннооҕор, бу биһиги – тыа дьоно. Оттон куорат оҕолоро хайдах буолоухтарай? Төрөөбүт тылбытыгар маннык сыһыаннастахпытына, кыра омук тыла сүтэн хаалыан сөптөөх. Ол иһин бүгүн төрөөбүт тылга улахан болҕомто ууруллар, ханнык да үрдүк сүбэҕэ сахалыы саҥарыахпытын син.

 Саха киһитэ уустаан-ураннаан, хоһуйан саҥарар. Саха киһи диэ суоҕа – иэгэйэр икки атахтаах диэҕэ. Лена өрүс оннугар - үлүскэннээх сүүрүктээх, үс үөстээх Өлүөнэ эбэбит, Бэйбэрикээн эмээхсин буолбатах – 5 ынахтаах Бэйбэрикээн эмээхсин, 7 туруйа диэбэккэ - үөр 7 туруйа үөһэнэн кыырайа көппүтэ диэҕэ.

 Онтон билигин 4-с бырайыакпытын истиэҕиҥ. «Олоҥхоттон задачалар» диэн бырайыагы бэлэмнээтилэр.

1 оҕо: П.А. Ойуунускай «Дьулуруйар Ньургун Боотур» олоҥхотуттан.

Үс үүт күрүөнү үрдүнэн көтөр Үрүмэччи маҥан аттаах Үрүҥ Уолан бастыҥ сэргэттэн араҕас илгэни ыйыстан кэбиспит. Иккистээн аҕыс салаалаах ала күөх оту атыгар сиэттэ. *Үс илии* үрдээтэ. ***Үрүҥ Уолан бухатыыр хас сантиметр үрдээбитий?***

2 оҕо: Кылааннаах Кыыс Ньургун обургу Ньургун Боотуру сула батаһынан охсубутунан барда. Онуоха орто дойду охсуһуулаах оҕото *тоҕус саһаан* туора ойдо. ***Ньургун Боотур хас сантиметр туора ойбутуй?***

3 оҕо: Бухатыыр киһи

 Бэйэтин киэнэ

 Көрөр дьүһүнэ,

 Көстөр мөссүөнэ,

 Хайдах эбитий?-диэн

 Өйдөөн-дьүүллээн

Көрөн таһаардахха,-

 *Үс былас*

Үөкэйэр өттүктээх,

 *Биэс былас*

 Биэкэйэр бииллээх,

 Алта былас

Дара буурай сарыннаах,

*Үс былас*

Куоҕайар уһун моойдоох,

*Былас ордугуна түөс аҥара*

Мэлэр маҥан сирэйдээх*.*

***Бухатыыры ойуулан көрдөр***

1 оҕо: Бухатыыр киһи туран

 Муора кытыытын устун

 Атын сиэппитинэн

 Хоту-соҕуруу диэки

 Хааман сургулдьуйа сырыттаҕына

 *Тоҕус бэчээтинэй, бэчээтинэй аҥардаах*

Суор тумсун курдук тумустаах

 Хойуук оҥочо обургу

 Кыһыл кумахха

 Суос-соҕотохто

 Быһа анььылла түстэ.

 Ону кытары тэбис-тэҥҥэ,

 *Сэттэ саһаан, саһаан аһардаах,*

Киргил кэтэҕин курдук кэтэхтээх

 Күлүктээх күтүр улахан эрдии

 Күкүр хара таастарга тахсан

 Күөрэ-лаҥкы быраҕылла түстэ.

 ***Оҥочо уонна эрдии кээмэйэ төһө буоларый?***

2 оҕо: Сототунан охсуллар

 *Тоҕус арсыын*

 Солко нуолур суһуохтаах,

 Харытынан хатыллар

 *Аҕыс арсыын*

 Аалай хампа бытырыыстаах

 Ытык Хахайдаан удаҕан дьахтар обургу

 Кэнийэн киирдэ.

 ***Ытык Хахайдаан суһуоҕун уонна бытырыыһын уһуна төһө буоларый?***

3 оҕо: Бухатыыр киһи киэнэ

 Туттар сэбэ-сэбиргэлэ

 Хайдах эбитэй? – диэн

 Өйдөөн-дьүүллээн турдахха,-

Ытыалыы оонньууругар

 Ньиргиэрдээх ньирилини

 Ньир муос саалаах эбит;

 Кураҕаччы чуурук оноҕостоох,

 Халымтаҕай сардаана курдук охтоох;

 Хоонньугар укта сылдьан оонньууругар

 *Тоҕус уон бууттаах*

Торолуур чомпо сүллүгэстээх эбит;

 *Харыс* биилээх,

 Халдьыр уктаах

 Хатан тэрээх сүгэлээх эбит.

 ***Бухатыыр киһи сүллүгэһин, сүгэтин кээмэйэ төһөнүй?***

1 оҕо: тойон Дьаҕарыма бухатыыр обургу,-

 Дьаралык тарда,

Таҥалай үктүү,

Дьаарбаҥ хаба,

Ласпар биэрэ сырыттаҕына

Най хара былыт обургу

*Күннүк* усталанан,

*Көс* туораланан,

Күнү-ыйы күлүктээн

Көтөн куґуйан таҕыста.

***Төһө улахан былыт кэлбитий?***

2 оҕо: Тойон Дьаҕарыма обургу,-

 Үрүт өттүгэр

 *Үс тутум*

 Күр муус үллүктэннэ,

 Алын өттүгэр

 *Аҕыс илии*

 Хайыр муус дьаҥхаланна;

 Аһыыр аска наадыйда,

 Сынньанар сиргэ суудайда.

 ***Тойон Дьаҕарыма төһө улахан муус үллүктээбит, дьаҥхалаабыт эбит?***

3 оҕо: А.А. Саввин «Айыыһыт тойугуттан» диэн олоҥхоттон

 Дьулай өттүнэн тохтоон көрдөххө,-

 *Тоҕус былас* от саҕа

 Дуолаҕа ньиргиэр сэргэ

 Туруору анньыллан турар эбит дуу!

 Алын өттүн араара көрөн турдахха,-

 *Сэттэ хаамыы* уһуннаах

 Силээн нэлэгэй сиэллэрдээх,

 *Үстүүр хаамыы* үргэҥнээх

 Үрүҥ дьүһүөрсүн түүлээх…

 *Сэттэ көстөөх* дойдуттан

 Сэгэлдьийэн көстөр кулгаахтаах…

 ***Ат билиҥҥи кээмэйин суоттаа.***

1 оҕо: П.А. Ойуунускай «Туналҕаннаах ньуурдаах Туйаарыма Куо»

 *Аҕыс былас* суһуохтаах

 Айталыына Куо диэн

 Аҕастаах этим…

 ***Айталыына Куо суһуоҕун уһуна төһөнүй?***

2 оҕо: С. Васильев «Эрчимэн Бэргэн»

 Анныларынан *аҕыс илии*

 Ардах түспүт,

 Үрдүлэринэн *үс илии*

 Түүнүк үүммүт.

 ***Бухатыырдар Үөһэ Дойдуга сырыттахтарына төһө ардах түспүтүй? төһө түүнүк үүммүтүй?***

3 оҕо: П. Ядрихинскай «Дьырыбына Дьырылыатта бухатыыр»

 *Үс былас* холобурдаах

 Өрбөлдьүйэр өттүктээх;

 Түстээх от саҕа

 *Түөрт былас* холобурдаах

 Ласпалдьыйар самыылаах;

 *Алта былас* холобурдаах

Дьирэ – буурай систээх;

 *Сэттэ былас* холобурдаах

 Дара-буурай сарыннаах эбит.

 ***Кыыс Бухатыыр кээмэйин быһаар.***

1 оҕо: «Мүлдьү Бөҕө»

 Тоҕустаах эһэ кыыл саҕа

 Оботтоох чуораан хаан өтүйэнэн

 *Былас ордуга туос аҥара* бадахтаах

 Хара Бадаҕай ытыһынан

 Бабыччы туппут…

 ***Мүлдьү Бөҕө ытыһа төһө эбитий? Билиҥҥи кээмэйгэ таһаар.***

2 оҕо: С. Зверев «Эрчимэн Бэргэн»

 Моҕол ураһаны оҥоһунна

 Уонна *отут быластаах* оронугар

 Оруопчук түһэн утуйан хаалла…

 ***Орон уһуна төһө эбитий? Моҕол быһа холоон төһө үрдүк буоларый?***

3 оҕо: П. А. Ойуунускай

 Улаҕата-уҥуоргута биллибэт,

 Устата-туората көстүбэт

Улуу хочом

Уунан-уһаан

*Отут көс* усталаах

Онолуйа турар хонуулаах,

Уон көс туоралаах

Унаар-мунаар урсуннаах.

***Төһө иэннээх эбитий?***

Учуутал: Чэйиҥ, оҕолоор, бары бэйэ-бэйэбитигэр махтаныаххайын. Билигин бырайыактарбытын сыаналыаҕыҥ.

- Эһиэхэ бу бырайыак оҥорбуккут тугу биэрдэ?

- Бырайыак оҥоруутугар туох ыарахаттары көрүстүгүт?

- Барыта буоллаҕына, эһиги ситиһиигит туохтан турарый? (группалартан 1 оҕо рефлексияҕа кыттар)

**Түмүк тыл:** Күннүк Уурастыырап тылларынан түмүктүөхпүн баҕарабын: «Төрөөбүт тыл диэн киһи киһи буолуутун төрдө буоллаҕа дии. Кырдьыга даҕаны, саха тыла суоҕа эбитэ буоллар – саха норуота диэн норуот, саха киһитэ диэн киһи суох буолуо этэ».

 Онон, төһө кыалларынан, умнуллан эрэр саха тылын туттарга, ыраастык сахалыы саҥарарга үөрэниҥ.

 Уруокпут сыаналара.